KIRJALLINEN KYSYMYS E-2352/02 esittäjä(t): Juan Naranjo Escobar (PPE-DE) komissiolle. Yhdistyneen kuningaskunnan huumepolitiikka ja sen suhde Euroopan politiikkaan.



Virallinen lehti nro 137 E , 12/06/2003 s. 0075 - 0076



KIRJALLINEN KYSYMYS E-2352/02 esittäjä(t): Juan Naranjo Escobar (PPE-DE) komissiolle (31. heinäkuuta 2002) Aihe: Yhdistyneen kuningaskunnan huumepolitiikka ja sen suhde Euroopan politiikkaan Yhdistyneen kuningaskunnan sisäasiain ministeri David Blunkett on vahvistanut, että kannabista pidetään Yhdistyneessä kuningaskunnassa heinäkuusta 2003 alkaen C-tyypin huumeena, kuten steroideja ja masennuslääkkeitä, Yhdistyneen kuningaskunnan parlamentin suositusten mukaisesti. Sisäasiainministeri kiistää, että kyse olisi kannabiksen laillistamisesta (jonka käyttö on laillista kaikissa EU:n jäsenvaltioissa, lukuun ottamatta Ranskaa, Ruotsia, Suomea ja Kreikkaa). Näin ollen se on ilmoittanut, että huumekauppiaiden rangaistuksia pidennetään nykyisestä viiden vuoden vankeusrangaistuksesta 14 vuoteen. Päätös perustuu Lontoon eteläosissa tehtyyn onnistuneeseen mutta keskustelua herättäneeseen kokeiluun, jossa poliisi salli hasiksen käytön ja keskittyi sen sijaan voimakkaiden huumeiden torjuntaan. Onko komissio sitä mieltä, että Yhdistyneen kuningaskunnan hallituksen asenne on yhdenmukainen huumeriippuvuuden torjuntaa koskevan Euroopan politiikan kanssa? Mitä mieltä komissio ja sen asiasta vastaava virasto ovat Lontoossa tehdystä kokeilusta? António Vitorinon komission puolesta antama vastaus (20. syyskuuta 2002) Huumepolitiikka kuuluu lähinnä jäsenvaltioiden toimivaltaan. Kaikki jäsenvaltiot ovat allekirjoittaneet ja ratifioineet kolme huumeita koskevaa Yhdistyneiden Kansakuntien yleissopimusta (vuosilta 1961, 1971 ja 1988), jotka luovat yhteiset puitteet jäsenvaltioiden huumelainsäädännöille mutta jättävät jäsenvaltioille samalla mahdollisuuden soveltaa niitä omalla tavallaan. Omalta osaltaan komissio on toteuttanut tutkimuksen jäsenvaltioiden huumelainsäädännöistä laatiessaan ehdotuksen neuvoston puitepäätökseksi laittoman huumausainekaupan rikostunnusmerkistöjen ja seuraamusten vähimmäissäännöksistä(1). Tutkimus osoittaa, että kannabiksella käytävä kauppa on edelleen laitonta kaikissa jäsenvaltioissa, vaikka eräissä jäsenvaltioissa onkin päätetty, että kannabiksen käyttö ja hallussapito omaa käyttöä varten eivät ole rikoksia. Euroopan huumausaineiden ja niiden väärinkäytön seurantakeskuksen (EMCDDA) äskettäin julkaiseman tutkimuksen mukaan EU:ssa on vallalla yleinen suuntaus, jonka mukaan syyttäjät ja/tai tuomioistuimet pyrkivät löytämään vaihtoehtoja rikosoikeudellisille seuraamuksille, joita määrätään kannabiksen käytöstä tai sen hallussapidosta henkilökohtaista käyttöä varten. Yhdistyneessä kuningaskunnassa tehty lainsäädäntöehdotus, jossa keskitytään kannabiksen myyjien ja välittäjien valvontaan ja syyttämiseen, on sopusoinnussa tämän suuntauksen kanssa. Sillä ei pyritä laillistamaan kannabista vaan siinä säädetään lainvalvontaresurssien kohdentamisesta tehokkaammin kannabiksen kauppaan esimerkiksi nostamalla kannabiksen kaupasta annettavan tuomion yläraja 14 vuoteen. Etelä-Lontoon (Lambethin) kokeilusta on vielä liian aikaista tehdä pitkälle meneviä johtopäätöksiä, koska kokeilu päättyi vasta vuoden 2002 heinäkuussa eikä siitä ole vielä saatavilla perinpohjaista arviota. (1) EYVL C 304 E, 30.10.2001.